Palau
Palau (pal.: Belau) isch en Inselstaat im Pazifischen Ozean.

Geographii 
Dr Staat, wo in dr pazifische Inselregion Mikronesie lit, umfasst d Palauinsle, wo die westligi Inselgruppe vo de Karoline si und nördlig vo Papua-Neuguinea lige, und e baar wiit abglägeni Insle im Südweste (wo men e Südwest-Insle sait). Die sächs Inselgruppe vo de Palauinsle bestöhn us 356 Insle, sie grössti von ene isch mit 396 km² bi witem Babelthuap. Nume elf vo de Insle si bewohnt.

Die meisten Insle si Atoll us Korallechalch, wo nume e baar Meter über em Meeresspiegel lige.

S Klima isch dropisch. Die durchschnittligi Johrestämpratur bedräit 27 °C, d Niiderschlagsmängi pro Johr lit bi 1.500 bis 2.500 mm.

Die früehneri Hauptstadt Koror lit uf dr Insle Koror, wo nume 11 km² gross isch. Im Oste vo dr Hauptinsle Babelthuap het mä 2006 die neuji Hauptstadt Melekeok afo baue.

Bevölkerig

Religione 
Noch em Zensus vo 2005 bekennt sich d Bevölkerig vor allem zum Christedum. Drunder möche d Katholike mit 49,4 Prozänt und d Protestante mit 21,26 Prozänt dr grösst Deil us. Es git au no Siibte-Dag-Adventiste (5,3 %), Jehovas Züüge (1,1 %) und Mormone (0,7 %).
Zur Modekngei, ere autochthone Religion vo Palau, ghöre  8,7 %.

Ethnie 
Die grössti ethnischi Gruppe si d Palauer wo 70 Prozänt vo dr Bevölkerig usmache. Das si Mikronesier mit malaiische und melanesische Vermischige.  28 Prozänt si Asiate (hauptsächlig Filipinos, denn no Chinese und Vietnamese). D Europäer möche 2% us.

Sprooche 
Änglisch und Palauisch si d Amtssprooche uf Palau. Es wird au Japanisch, Tobianisch und Sonsorol gschwätzt.

Litratur 

 Krämer, Augustin: Palau. 5 Teilbände. Ergebnisse der Südsee-Expedition 1908–1910, Hrsg. G. Thilenius, II. Ethnographie: B Mikronesien, Hamburg 1917–1929: Friederichsen, De Gruyter. Als Reprint erhältlich bei Fines Mundi, Saarbrücken

Weblingg 

 Länderinformatione vom Uswärtigen Amt zu Palau

Quelle 

Land
Staat in Australie und Ozeanie
Inselstaat
Mitgliid i der UNO